WHA กางแขนกอดกำไรหลังเข้าซื้อ HEMRAJ ดันงบฯ Q2 พุ่งพรวด 700%
WHA กางแขนกอดกำไรหลังเข้าซื้อ HEMRAJ ดันงบฯ Q2 พุ่งพรวด 700% โดยมีกำไร 226.08 ลบ.เพิ่มขึ้น 708% จากปีก่อน 27.98 ลบ.จากรายได้ค่าเช่าพื้นที่ให้เช่าทั้งในส่วนของ WHA และ HEMRAJ ส่วนงวด 6 เดือนมีกำไร 221.53 ลบ.เพิ่มขึ้น 271% จากปีก่อน 59.71 ลบ.
17 ส.ค. 2558

บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 (รวมบริษัทย่อย) มีกำไรสุทธิ 226.08 ล้านบาท หรือมีกำไรสุทธิ 0.0229 บาทต่อหุ้น เพิ่มขึ้น 708% จากช่วงเดียวกันของปีก่อนที่มีกำไรสุทธิ 27.98 ล้านบาท หรือมีกำไรสุทธิ 0.0029 บาทต่อหุ้น
ขณะที่ผลการดำเนินงานช่วง 6 เดือนแรกมีกำไรสุทธิ 221.53 ล้านบาท หรือมีกำไรสุทธิ 0.0256 บาทต่อหุ้น เพิ่มขึ้น 271% จากช่วงเดียวกันของปีก่อนที่มีกำไรสุทธิ 59.71 ล้านบาท หรือมีกำไรต่อสุทธิ 0.0062 บาทต่อหุ้น
โดยผลการดำเนินงานที่มีกำไรเพิ่มขึ้น เนื่องจากรายได้ค่าเช่า ค่าบริการและค่าสาธารณูปโภคเพิ่มขึ้นสอดคล้องกับการเติบโตของพื้นที่ให้เช่าและบริการจากการที่บริษัทฯ และบริษัท เหมราชพัฒนาที่ดิน จำกัด (มหาชน) หรือ HEMRAJ ได้พัฒนาคลังสินค้า ศูนย์กระจายสินค้า และโรงงานเพื่อให้เช่าอย่างต่อเนื่อง นอกจากนี้ รายได้ในส่วนนี้ยังรวมถึงรายได้ค่าบริการที่เกิดจากการให้บริการระบบสาธารณูปโภคของบริษัท เหมราชฯ อีกด้วย
รวมทั้งมีรายได้จากการขายอสังหาริมทรัพย์ โดยเป็นรายได้ที่ได้รับจากการขายอสังหาริมทรัพย์ ได้แก่ ที่ดินในนิคมอุตสาหกรรม ของบริษัท เหมราชฯ อีกทั้งยังมีส่วนแบ่งกำไรจากเงินลงทุนในบริษัทร่วมและกิจการร่วมค้าโดยหลักเป็นส่วนแบ่งกำไรจากเงินลงทุนในบริษัทร่วมซึ่งเป็นรายได้เกิดจากการร่วมลงทุนและเป็นผู้ถือหุ้นส่วนน้อยในธุรกิจไฟฟ้าของบริษัท เหมราชฯ